Det tredje danske tilfælde af coronasmitte, Covid-19, er nu blevet bekræftet.

Personen er testet positiv på Aarhus Universitetshospital.

I en pressemeddelelse skriver Styrelsen for Patientsikkerhed, at personen har været på en konference i München, hvor smitten formentlig har fundet sted.

- Vores strategi er fortsat, at vi hurtigt inddæmmer smittespredningen ved at diagnosticere sygdommen og behandle patienten under isolation. Samtidig foretager vi smitteopsporing og håndterer de personer, der har haft tæt kontakt med den smittede, siger direktør i Styrelsen for Patientsikkerhed Anne-Marie Vangsted.

Det vides endnu ikke, hvilken alder eller hvilket køn personen har. Det vides heller ikke, hvordan personens helbredstilstand er lige nu.

Aarhus Universitetshospital vil dog oplyse mere om det seneste smittetilfælde på en pressebriefing klokken ni her til morgen. Dette kan du se live på dr.dk.

I pressemeddelelsen pointerer styrelsen endnu engang, at det er vigtigt, at man ringer til egen læge eller lægevagten, hvis man inden for de sidste 14 dage har været i områder med udbredt transmission af Covid-19 og har fået symptomer som feber, hoste eller åndenød.